PMIndiaData/PMIndiaSum huggingface dataset:
मंत्रिमंडल ने 2017 में भारत में ग्लोबल उद्यमिता सम्मेलन (जीईएस-2017) की सह-मेजबानी के लिए भारत और अमेरिका के बीच समझौते को स्वीकृति दी

प्रधानमंत्री श्री नरेन्‍द्र मोदी की अध्‍यक्षता में हुई केंद्रीय मंत्रिमंडल की बैठक में 2017 में भारत में ग्लोबल उद्यमिता सम्मेलन (जीईएस-2017) की सह-मेजबानी के लिए भारत और अमेरिका के बीच हस्ताक्षर किए गए सहमति ज्ञापन को पूर्व प्रभाव से स्वीकृति दे दी है। सहमति ज्ञापन से जिम्मेदारियां बांटी गई, लॉजिस्टिक सहित सहयोग के क्षेत्र तय किए गए और सम्मेलन के सुचारू संचालन के लिए दोनों पक्षों के बीच स्थान से संबंधित आवश्यकताओं को पूरा किया गया। जीईएस-2017 ने उद्यमियों और निवेशकों को विश्व के उद्योग जगत के नेताओं के साथ बैठक, नेटवर्किंग सत्र, स्पर्धा, रणनीतिक कार्यशाला तथा नए सहयोग बनाने के लिए सेक्टर विशेष कार्यक्रमों के लिए शानदार अवसर प्रदान किया। बैठक में युवा उद्यमियों विशेषकर महिला उद्यमियों तथा दीर्घकालिक रूप से वंचित समूहों के आर्थिक अवसर बढ़ाने के लिए एक मंच प्रदान किया। पृष्ठभूमिः जीईएस-2017 28 से 30 नवंबर, 2017 को हैदराबाद में हुई। इसमें बहु-राष्ट्रीय कंपनियों के प्रमुख कार्यकारी अधिकारियों, नीति निर्माताओँ और सरकारी अधिकारियों के अतिरिक्त 150 देशों के 1500 पंजीकृत प्रतिनिधियों ने भाग लिया। 7 जून, 2016 को प्रधानमंत्री श्री नरेन्द्र मोदी और अमेरिका के तत्कालीन राष्ट्रपति बराक ओबामा के बीच हुई बैठक में संयुक्त घोषणा के अतंर्गत भारत में 2017 में 8वां जीईएस की दोनों देशों द्वारा सह-मेजबानी करने का निर्णय लिया गया था। प्रधानमंत्री ने 25-27 जून, 2017 की अपनी अमेरिका यात्रा के दौरान इसे दोहराया था और भारत में होने वाले जीईएस में अमेरिकी शिष्टमंडल का नेतृत्व करने के लिए अमेरिका के राष्ट्रपति की सलाहकार सुश्री इवांका ट्रम्प को आमंत्रित किया था। जीईएस उभरते उद्यमियों के लिए एक प्रमुख मंच है। जीईएस ने उद्यमियों और निवेशकों को विश्व के उद्योग जगत के नेताओं के साथ बैठक, अंतर्राष्ट्रीय उद्यमियों, नवाचारियों और निवेशकों के नेटवर्किंग के लिए अवसर प्रदान किया। इस सम्मेलन ने स्पर्धा, रणनीतिक कार्यशालाएं और उद्यमियों और निवेशकों में नए सहयोग के उद्देश्य से क्षेत्र विशेष कार्यक्रमों के लिए मंच प्रदान किया। सम्मेलन ने युवा उद्यमियों विशेषकर महिला उद्यमियों और स्टार्ट-अप के लिए आर्थिक अवसर प्रदान किया।
प्रधानमंत्री स्वामी विवेकानंद के शिकागो संबोधन की 125 वीं वर्षगांठ और पंडित दीनदयाल उपाध्याय की शताब्दी समारोह के अवसर पर छात्रों के सम्मेलन को संबोधित करेंगे

प्रधानमंत्री श्री नरेन्द्र मोदी 11 सितम्बर 2017 को स्वामी विवेकानंद के शिकागो संबोधन की 125 वीं वर्षगांठ और पंडित दीनदयाल उपाध्याय की शताब्दी समारोह के अवसर पर ‘युवा भारत, नया भारत’ के विषय पर छात्रों के सम्मेलन को संबोधित करेंगे। अपने ट्वीटर एकाउंट से ट्वीटों की एक श्रृंखला के माध्यम से प्रधानमंत्री ने कहा: “कल मैं ‘युवा भारत, नया भारत’ विषय पर छात्रों के एक सभा को संबोधित करने के लिए उत्सुक हूं। छात्रों का यह सम्मेलन 11 सितंबर को आयोजित किया जा रहा है, जिस दिन स्वामी विवेकानंद ने 1893 में शिकागो में अपना ऐतिहासिक भाषण दिया था। इस वर्ष, हम स्वामी विवेकानंद के शिकागो संबोधन की 125 वीं वर्षगांठ और पंडित दीनदयाल उपाध्याय का शताब्दी समारोह मना रहे हैं। स्वामी विवेकानंद बड़ी ही मजबूती के साथ युवा शक्ति में विश्वास करते थे। उन्होंने राष्ट्र निर्माण के क्षेत्र में युवाओं के लिए एक महत्वपूर्ण स्थान देखा था। स्वामी विवेकानंद के आदर्शों से प्रेरित होकर, हम अपने युवाओं के सपने और आकांक्षाओं को पूरा करने के लिए अथक प्रयास कर रहे हैं।”
मंत्रिमंडल ने अंग प्रत्‍यारोपण सेवा के क्षेत्र में सहयोग के लिए भारत और स्‍पेन के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने अंग प्रत्‍यारोपण सेवाओं के क्षेत्र में सहयोग के लिए नैशनल ट्रांसप्‍लांट ऑर्गेनाइजेशन, मिनिस्‍ट्री ऑफ हेल्‍थ, सोशल सर्विसेज एंड इक्‍वैलिटी, स्‍पेन और स्‍वास्‍थ्‍य सेवा महानिदेशालय, स्‍वास्‍थ्‍य एवं परिवार कल्‍याण मंत्रालय, भारत के बीच सहमति ज्ञापन (एमओयू) पर हस्‍ताक्षर को मंजूरी दी है। यह एमओयू अंगों एवं ऊतकों की खरीद एवं प्रत्‍यारोपण के क्षेत्र में द्विपक्षीय सहयोग को बढ़ावा देगा और दोनों देशों के बीच बेहतर समझ स्‍थापित करेगा। इस प्रकार प्राप्‍त ज्ञान से अंतिम चरण के ऑर्गन फेल्‍योर से पीडि़त रोगियों को बेहतर उपचार उपलब्‍ध कराने में मदद मिलेगी। स्‍पेन के साथ आगामी द्विपक्षीय बैठक के दौरान समझौता ज्ञापन पर हस्‍ताक्षर किए जाने का प्रस्‍ताव है।
प्रधानमंत्री ने बिहार की एक फैक्ट्री में ब्वॉयलर फटने की दुर्घटना के मृतकों के प्रति संवेदवना व्यक्त की

प्रधानमंत्री ने पीड़ितों के लिये प्रधानमंत्री राष्ट्रीय राहत कोष से अनुग्रह राशि की स्वीकृति दी प्रधानमंत्री श्री नरेन्द्र मोदी ने बिहार के मुजफ्फरनगर की एक फैक्ट्री में ब्वॉयलर विस्फोट के कारण मरने वाले लोगों के प्रति गहरा दुख व्यक्त किया है। एक ट्वीट में प्रधानमंत्री ने कहा हैः “बिहार के मुजफ्फरपुर की एक फैक्ट्री में हुआ हादसा अत्यंत दुखद है। मैं मृतकों के परिजनों के प्रति अपनी गहरी संवेदनाएं व्यक्त करता हूं। साथ ही घायलों के शीघ्र स्वस्थ होने की कामना करता हूं।” प्रधानमंत्री ने बिहार के मुजफ्फरनगर की एक फैक्ट्री के ब्वॉयलर में विस्फोट के पीड़ितों को प्रधानमंत्री राष्ट्रीय राहत कोष से अनुग्रह राशि दिये जाने को भी स्वीकृति दी। प्रधानमंत्री कार्यालय ने एक ट्वीट में बताया हैः “प्रधानमंत्री ने मुजफ्फरनगर में एक फैक्ट्री में हुई दुर्घटना के प्रत्येक मृतक के निकट सम्बंधियों को प्रधानमंत्री राष्ट्रीय राहत कोष से दो लाख रुपये रुपये अनुग्रह राशि को मंजूरी दी है। घायल लोगों में से प्रत्येक को 50 हजार रुपये दिये जायेंगे।”
मंत्रिमंडल को भारत और कोरिया गणराज्‍य के बीच संयुक्‍त रूप से डाक टिकट जारी करने के समझौते से अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को भारत और कोरिया गणराज्य के बीच संयुक्त रूप से डाक टिकट जारी करने के फरवरी 2019 के समझौते से अवगत कराया गया। भारत सरकार के संचार मंत्रालय के अंतर्गत डाक विभाग और कोरिया गणराज्‍य के विज्ञान तथा आईसीटी (कोरिया डाक) मंत्रालय ने ‘कोरिया की रानी – ह्यो ह्वांग-ओक’ की थीम पर एक संयुक्‍त डाक टिकट जारी करने पर सहमति व्‍यक्‍त की है। 2019 की समाप्ति तक आपसी सहमति द्वारा तय की गई तिथि को संयुक्‍त डाक टिकटें जारी की जाएंगी।
प्रधानमंत्री ने वीडियो कांफ्रेंस के माध्‍यम से देश भर में ग्रामीण विद्युतीकरण और सौभाग्य योजनाओं के लाभार्थियों से वार्तालाप किया

प्रधानमंत्री श्री नरेंद्र मोदी ने 2014 के बाद से विद्युतीकृत किए गए देश भर के ग्रामों के नागरिकों के साथ आज वार्तालाप किया। वीडियो कांफ्रेंस के माध्‍यम से हुई इस बातचीत में प्रधानमंत्री सहज बिजली हर घर योजना- ‘सौभाग्य योजना’ के लाभार्थियों को शामिल किया गया। विभिन्न सरकारी योजनाओं के लाभार्थियों के साथ वीडियो कांफ्रेंस के माध्यम से प्रधानमंत्री द्वारा की गई वार्ता की यह 10वीं श्रृंखला है। प्रधानमंत्री ने हाल ही में विद्युतीकृत 18000 ग्रामों के ग्रामीणों से वार्तालाप के दौरान प्रसन्‍नता व्‍यक्‍त करते हुए कहा कि ‘’जिन लोगों ने अंधेरा नहीं देखा है, वे रोशनी के अर्थ को नहीं समझ सकते हैं, जिन लोगों ने अंधेरे में अपनी जिंदगी नहीं बिताई उन्हें प्रकाश के मूल्य का एहसास नहीं है।” प्रधानमंत्री ने इस वार्तालाप के दौरान कहा कि एनडीए सरकार के सत्‍ता में आने के बाद से हजारों ग्रामों का विद्युतीकरण किया गया है। उन्होंने कहा कि पिछली सरकार द्वारा किए गए झूठे वादों के विपरीत, वर्तमान सरकार ने हर गांव में विद्युतीकरण के अपने वादे को पूरा किया है। प्रधानमंत्री ने कहा कि सरकार ने न केवल विद्युतीकरण पर ध्यान केंद्रित किया है, बल्कि देशभर की वितरण प्रणाली में भी सुधार किया है। उन्‍होंने कहा कि स्वतंत्रता के 70 वर्षों के बाद भी इन 18000 गांवों का विद्युतीकरण नहीं किया गया था, जिन्‍हें एनडीए सरकार ने पिछले चार वर्षों में विद्युतीकृत कर दिया। पूर्वोत्‍तर क्षेत्र में मणिपुर के लीसांग गांव का 28 अप्रैल, 2018 को अंतिम गांव के तौर पर विद्युतीकरण किया गया। श्री नरेन्‍द्र मोदी ने कहा कि इन 18000 ग्रामों का विद्युतीकरण करना थोड़ा मुश्किल था, क्‍योंकि इनमें से अधिकांश गांव दूर-दराज के इलाकों, पहाड़ी क्षेत्रों और खराब संपर्क वाले क्षेत्रों में थे। उन्होंने कहा कि सभी कठिनाइयों के बावजूद लोगों की एक समर्पित टीम ने हर गांव में विद्युतीकरण का सपना साकार करने को सुनिश्चित करने के लिए कड़ी मेहनत की। प्रधानमंत्री ने कहा कि सरकार ने पूर्वी भारत में स्थिति बदल दी है, इस क्षेत्र में 18,000 गांवों में से 14,582 गांव गैर-विद्युतीकृत थे जबकि पूर्वोत्‍तर क्षेत्र में 4,590 गांवों में बिजली नहीं थीं। उन्होंने कहा कि सरकार ने पूर्वी भारत के विकास और इसके पूर्ण विद्युतीकरण को प्राथमिकता दीं और अब भारत का पूर्वी क्षेत्र भारत की विकास यात्रा में भी एक बड़ी भूमिका निभा सकता है। प्रधानमंत्री ने कहा कि प्रधानमंत्री सहज बिजली हर घर योजना देश के हर घर में विद्युतीकरण के उद्देश्य से प्रारंभ की गई है और अब तक इस योजना के माध्यम से 86 लाख से अधिक परिवारों को विद्युतीकृत किया जा चुका है। योजना मिशन मोड पर है और यह चार करोड़ परिवारों के लिए बिजली कनेक्शन सुनिश्चित करेगी। प्रधानमंत्री के साथ वार्तालाप करते हुए दूर-दराज के गांवों के लाभार्थियों ने बताया कि बिजली ने हमेशा के लिए उनके जीवन को बदल दिया है। सूर्यास्त से पहले अपना कार्य पूर्ण करने वाले लोगों और लालटेन के माध्‍यम से अध्‍ययन के लिए मजबूर बच्चों के जीवन को विद्युतीकरण ने बहुत आसान बना दिया है। अधिकांश लाभार्थियों ने कहा कि उनके जीवन स्‍तर में काफी सुधार आया है। इन लाभार्थियों ने अपने घरों में बिजली की सुविधा उपलब्‍ध कराने के लिए प्रधानमंत्री को धन्‍यवाद भी दिया।
प्रधानमंत्री ने डिएगो माराडोना के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने प्रख्‍यात फुटबॉल खिलाड़ी डिएगो माराडोना के निधन पर शोक व्‍यक्‍त किया है। एक ट्वीट में प्रधानमंत्री ने कहा, “डिएगो माराडोना महान फुटबॉल खिलाड़ी थे, जो पूरे विश्‍व में बेहद लोकप्रिय थे। अपने पूरे करियर के दौरान उन्‍होंने फुटबॉल के मैदान पर अपने श्रेष्‍ठ खेल का प्रदर्शन किया। उनके असामयिक निधन से हम सभी बहुत दु:खी हैं। प्रार्थना है कि उनकी आत्‍मा को शांति मिले।”
प्रधानमंत्री ने हर्शिल, उत्तराखंड में जवानों के साथ दीवाली मनाई

प्रधानमंत्री श्री नरेंद्र मोदी ने आज उत्तराखंड के हर्शिल में भारतीय सेना और आईटीबीपी के जवानों के साथ दीवाली मनाई। इस अवसर पर जवानों को शुभकामना देते हुए प्रधानमंत्री ने कहा कि सुदूर बर्फीली चोटियों पर आप सब देश की सुरक्षा में लगे हैं, ये आपका कर्तव्य देश के 125 करोड़ भारतीयों के भविष्य और सपने को सुरक्षित करने में सक्षम है। उन्होंने कहा कि दीवाली रौशनी का त्यौहार है; यह अच्छाई की रौशनी फैलाता है और डर को दूर भगाता है।उन्होंने कहा कि आप सब जवान, अपनी प्रतिबद्धता और अनुशासन के माध्यम से, आम लोगों के मन में सुरक्षा और निडरता की भावना दे रहे हैं। प्रधानमंत्री ने याद दिलाते हुए कहा कि वे जब गुजरात के मुख्यमंत्री थे तब से दीवाली जवानों के साथ मनाते आ रहे हैं। उन्होंने आईटीबीपी के जवानों के साथ अपनी बातचीत के संस्मरण को भी साझा किया जब वे कई वर्ष पहले कैलाश मानसरोवर यात्रा की यात्रा पर गए थे। प्रधानमंत्री ने कहा कि भारत तेजी से रक्षा क्षेत्र में आगे बढ़ रहा है। उन्होंने पूर्व सैनिकों के कल्याण के लिए उठाए जा रहे विभिन्न उपायों जैसे ओआरओपी (वन रैंक, वन पेंशन) सहित कई मुद्दों पर अपनी बात रखी। प्रधानमंत्री ने कहा कि भारतीय सेना को संयुक्त राष्ट्र शांति कार्य संचालन में पूरी दुनिया में प्रशंसा और सराहना मिली है। प्रधानमंत्री ने जवानों को मिठाई भी खिलाया। उन्होंने आस-पास के इलाकों के लोगों से भी बातचीत की जो दीवाली के इस मौके पर उन्हें बधाई देने के लिए इकट्ठा हुए थे।
कैबिनेट ने भारत और ताइवान के बीच विमान सेवा समझौते पर हस्‍ताक्षर किए जाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने ताइपे में भारत-ताइपे संघ (ताइवान में भारत का प्रतिनिधि कार्यालय) और भारत में ताइपे आर्थिक एवं सांस्‍कृतिक केंद्र (भारत में ताइवान का प्रतिनिधि कार्यालय) के बीच विमान सेवा समझौते पर हस्‍ताक्षर किये जाने को मंजूरी दे दी है। वर्तमान में भारत एवं ताइवान के बीच कोई भी औपचारिक विमान सेवा समझौता नहीं है और विमान सेवाओं का संचालन एयर इंडिया चार्टर्स लिमिटेड (एआईआरएल) और ताइपे एयरलाइंस एसोसिएशंस (टीएए) के बीच आदान-प्रदान किए गए एक सहमति पत्र (एमओयू) के तहत हो रहा है। विमान सेवाओं से संबंधित समझौता भारत एवं ताइवान के बीच नागरिक विमानन संबंधों में एक ऐतिहासिक आयाम को दर्शाता है और इसमें दोनों पक्षों के बीच व्‍यापार, निवेश, पर्यटन एवं सांस्‍कृतिक आदान-प्रदान को बढ़ावा दिए जाने की असीम क्षमता है।
प्रधानमंत्री ने जीएसएलवी-एमके-3 के सफल प्रक्षेपण के लिए वैज्ञानिकों को बधाई दी

प्रधानमंत्री श्री नरेन्द्र मोदी ने जीएसएलवी-एमके-3 के सफल प्रक्षेपण के लिए वैज्ञानिकों को बधाई दी है। अपने संदेश में प्रधानमंत्री ने कहा “जीएसएलवी-एमके-3 का सफल प्रक्षेपण हमारे वैज्ञानिकों के परिश्रम और प्रतिभा का एक और उदाहरण है। आप सभी को प्रयासों के लिए बधाईयां।”
प्रधानमंत्री कल वाराणसी और लखनऊ जाएंगे

प्रधानमंत्री श्री नरेन्‍द्र मोदी वाराणसी और लखनऊ जाएंगे। प्रधानमंत्री वाराणसी में दिव्यांगजन सशक्‍तिकरण समारोह में शामिल होंगे। यह कार्यक्रम दिव्‍यांग लोगों में सहायता उपकरणों वितरित करने के लिए है। प्रधानमंत्री लखनऊ में बाबा साहब भीमराव अम्‍बेडकर विश्‍वविद्यालय के छठे दीक्षांत समारोह को संबोधित करेंगे। प्रधानमंत्री भारतीय माइक्रो क्रेडिट द्वारा आयोजित ई-रिक्‍शा वितरण कार्यक्रम में शामिल होंगे। प्रधानमंत्री अम्‍बेडकर महासभा में बाबा साहेब भीमराव अम्‍बेडकर को श्रद्धांजलि देंगे।
राष्ट्रीय हथकरघा दिवस के अवसर पर प्रधानमंत्री का संदेश

राष्ट्रीय हथकरघा दिवस के अवसर पर प्रधानमंत्री के संदेश: “राष्ट्रीय हथकरघा दिवस के अवसर पर आइए हम संकल्प लें कि हम हथकरघा क्षेत्र को महत्व देंगे और अपने दैनिक जीवन में हथकरघा उत्पादों को अधिक से अधिक इस्तेमाल करेंगे। हमारा हथकरघा क्षेत्र विविध आयाम, पर्यावरण हितैषी तथा असंख्य बुनकरों के रोजगार का स्रोत है और हमारे समर्थन से व अत्यंत प्रोत्साहित होंगे। हथकरघा क्षेत्र से अनेक महिलाएं भी जुड़ी हुई हैं और हथकरघा क्षेत्र का विकास महिला सशक्तिकरण के लिए भी एक महत्वपूर्ण स्रोत है।”
प्रधानमंत्री 22 सितंबर को ओडिशा और छत्तीसगढ़ की यात्रा पर जाएंगे

प्रधानमंत्री 22 सितंबर 2018 को ओडिशा और छत्तीसगढ़ की यात्रा पर रहेंगे। ओडिशा के तालचर में, वे तालचर उर्वरक संयंत्र के पुनरुत्थान के लिए काम शुरू करने के लिए एक पट्टिका का अनावरण करेंगे। यह भारत का ऐसा पहला संयंत्र है जिसमें कोयला गैसीफिकेशन आधारित उर्वरक इकाई होगी। उर्वरक के अलावा, यह संयंत्र प्राकृतिक गैस का भी उत्पादन करेगा, जिससे देश की ऊर्जा आवश्यकताओं में योगदान मिलेगा। इसके बाद प्रधानमंत्री झारसुगुडा जाएंगे, जहां वे झारसुगुडा हवाई अड्डे का उद्घाटन करेंगे। यह हवाई अड्डा पश्चिमी ओडिशा को भारत के दूसरे जगहों से जोड़ेगा और उड़ान योजना के तहत यह सुविधा प्रदान करेगा। प्रधानमंत्री गजानबाहल कोयले खानों को और झारसुगुडा-बारापाली-सरदेगा रेल लिंक को भी देश समर्पित करेंगे। वे दुलंगा कोयला खानों से कोयले के उत्पादन और परिवहन शुरू करने हेतु पट्टिका का अनावरण करेंगे। इसके बाद प्रधानमंत्री छत्तीसगढ़ के जांजगीर-चम्पा पहुंचेगे। वे वहां पारंपरिक हथकरघा और कृषि पर एक प्रदर्शनी का दौरा भी करेंगे। वे राष्ट्रीय राजमार्ग परियोजनाओं और केंद्र-अनुपपुर तीसरी रेलवे लाइन की भी आधारशिला रखेंगे। वे वहां एक सभा को भी संबोधित करेंगे।
प्रधानमंत्री ने अंतर्राष्ट्रीय योग दिवस के अवसर पर राष्ट्र को संबोधित किया

प्रधानमंत्री ने कहा- योग दिवस एकजुटता और वैश्विक भाईचारे का दिन है योग पारिवारिक बंधन को बढ़ावा देता है: पीएम योग कोविड 19 वायरस के खिलाफ प्रतिरक्षा प्रणाली को मजबूत करता है: पीएम प्रधानमंत्री श्री नरेन्द्र मोदी ने आज वीडियो कॉन्फ्रेंस के माध्यम से अंतर्राष्ट्रीय योग दिवस के अवसर पर राष्ट्र को संबोधित किया। उन्होंने कहा कि अंतर्राष्ट्रीय योग दिवस एकजुटता का दिन है। यह वैश्विक भाईचारे का दिन है। उन्होंने कहा कि कोविड-19 वैश्विक स्वास्थ्य आपातकाल के कारण इस वर्ष अंतर्राष्ट्रीय योग दिवस इलेक्ट्रॉनिक और डिजिटल मंच के माध्यम से मनाया जा रहा है। प्रधानमंत्री ने कहा कि लोग अपने पूरे परिवार के साथ अपने घरों में योग का अभ्यास कर रहे हैं। उन्होंने कहा कि योग हम लोगों को एक साथ लाया है। उन्होंने कहा कि दुनिया भर से “माई लाइफ – माय योगा” वीडियो ब्लॉगिंग प्रतियोगिता में लोगों की भारी भागीदारी योग की बढ़ती लोकप्रियता को दर्शाती है। प्रधानमंत्री ने कहा कि आज हम सबको बड़े आयोजन से दूर रहना चाहिए और पूरे परिवार के साथ घर पर ही योग का अभ्यास करना चाहिए। अंतर्राष्ट्रीय योग दिवस की इस वर्ष की थीम ‘घर पर योग और परिवार के साथ योग’ है। पीएम ने कहा कि योग पारिवारिक बंधन को मजबूत करता है क्योंकि परिवार में बच्चे, युवा, बुजुर्ग योग का अभ्यास करने के लिए एक साथ आते हैं और इससे घर में सकारात्मक ऊर्जा का प्रवाह होता है। योग भावनात्मक स्थायित्व को भी बढ़ावा देता है। प्रधानमंत्री मोदी ने कहा कि योग शरीर की प्रतिरक्षा प्रणाली को मजबूत करता है। हमें अपने दैनिक जीवन में प्राणायाम को अवश्य शामिल करना चाहिए। प्राणायाम योग या श्वास संबंधी व्यायाम हमारे श्वसन तंत्र को मजबूत करता है। उन्होंने कहा कि मौजूदा समय में यह अधिक प्रासंगिक है क्योंकि शरीर का श्वसन तंत्र ही है जो कोविड-19 वायरस से काफी बुरी तरह प्रभावित होता है। प्रधानमंत्री ने कहा कि योग एकता की शक्ति के रूप में उभरा है। यह मानवीय संबंधों को प्रगाढ़ करता है क्योंकि यह किसी से कोई भेदभाव नहीं करता है। यह जाति, रंग, लिंग, विश्वास और राष्ट्र से परे होता है। कोई भी योग को अपना सकता है। उन्होंने कहा कि यदि हम अपने स्वास्थ्य और भरोसे के तार ठीक कर सकते हैं तो वह दिन दूर नहीं जब दुनिया स्वस्थ और खुशहाल मानवता की सफलता का गवाह बनेगी। ऐसा करने में योग निश्चित रूप से हमारी मदद कर सकता है। प्रधानमंत्री मोदी ने कहा कि जागरूक नागरिक के रूप में हम एक परिवार और एक समाज के रूप में एकजुट होकर आगे बढ़ेंगे। हम ‘घर पर योग और परिवार के साथ योग’ को अपने दैनिक जीवन का हिस्सा बनाने की कोशिश करेंगे। उन्होंने कहा कि हम निश्चित रूप से सफल होंगे, हम निश्चित रूप से जीतेंगे।
लोक उद्यम चयन बोर्ड(पीईएसबी) के 3 मार्च, 1987 के प्रस्ताव में संशोधन लिए कैबिनेट की मंजूरी

प्रधानमंत्री श्री नरेंद्र मोदी की अध्यक्षता में मंत्रीमंडल की आर्थिक मामलों की समिति ने लोक उद्यम चयन बोर्ड(पीईएसबी) के 3 मार्च, 1987 के प्रस्ताव में संशोधन करने के प्रस्ताव को मंजूरी दे दी है। प्रस्तावित संशोधन इस प्रकार हैः (क) केंद्रीय सार्वजनिक उद्यमों में पांच वर्षों के लिए नियुक्ति में गैर-आंतरिक उम्मीदवार के रूप में राज्य लोक उद्यमों तथा निजी क्षेत्र के उम्मीदवारों का चयन। (ख) तीन वर्षों के लिए लोक उद्यम चयन बोर्ड के अध्यक्ष और सदस्य का पद प्रभार ग्रहण करने की तिथि से या 65 वर्ष की आयु पूरी होने या अगले आदेश तक जो भी पहले हो। संदर्भ केंद्रीय लोक उद्यमों में वरीय पदों को व्यापक बनाने के लिए राज्य लोक उद्यमों तथा निजी क्षेत्र के उम्मीदवारों को अनुमति देने की नीति बनाई गई। इसे अगले पांच वर्षों के लिए आवश्यक परिवर्तनों के साथ बढ़ाने का प्रस्ताव है ताकि लोक उद्यम चयन बोर्ड कारगर तरीके से काम कर सके। संशोधन से केंद्रीय लोक उद्यमों में अधिक पेशेवर व्यक्ति आएंगे। राज्य लोक उद्यमों तथा निजी क्षेत्र के उम्मीदवारों को अनुमति देने की नीति से केंद्रीय लोक उद्यमों में वरीय पदों पर पेशेवर चयन के लिए आएंगे। इससे केंद्रीय लोक उद्यमों को भी लाभ होगा। उन्हें राज्य लोक उद्यमों तथा निजी क्षेत्र से आए कौशल का लाभ मिलेगा और यह सुनिश्चित होगा कि केंद्रीय लोक उद्यम आंतरिक और बाहरी दोनों प्रतिभाओं का लाभ उठा सके।
प्रधानमंत्री ने रथ यात्रा के अवसर पर लोगों को बधाई दी

प्रधानमंत्री श्री नरेन्द्र मोदी ने रथ यात्रा के अवसर पर लोगों को बधाई दी है। रथ यात्रा के अवसर पर आप सभी को हार्दिक बधाई । भगवान जगन्नाथ से मेरी प्रार्थना है कि सब पर वे अपना आशीर्वाद बनाए रखें। प्रधानमंत्री ने कहा, “मेरी भगवान जगन्नाथ से प्रार्थना है कि गरीबों के विकास तथा गरीबों और किसानों की भलाई के लिए अपना आशीर्वाद बनाए रखें और भारत को प्रगति की नई ऊंचाइयों पर ले जाएं। “
जापान के पूर्व प्रधानमंत्री महामहिम श्री योशीहिदे सुगा ने प्रधानमंत्री से मुलाकात की

जापान के पूर्व प्रधानमंत्री महामहिम श्री योशीहिदे सुगा ने 24 मई 2022 को टोक्यो में प्रधानमंत्री श्री नरेन्द्र मोदी से मुलाकात की। दोनों नेताओं ने सितंबर 2021 में वाशिंगटन डी.सी. में आयोजित पहले क्वाड लीडर्स शिखर सम्मेलन के दौरान द्विपक्षीय बैठक सहित अपनी पिछली बातचीत को याद किया। प्रधानमंत्री ने भारत-जापान संबंधों को गहरा और मजबूत करने में श्री सुगा के योगदान की सराहना की। दोनों नेताओं ने भारत-जापान विशेष रणनीतिक एवं वैश्विक साझेदारी को और अधिक मजबूत बनाने के संबंध में विचारों का आदान-प्रदान किया। प्रधानमंत्री ने श्री सुगा को अपने नेतृत्व में जापानी सांसदों का एक प्रतिनिधिमंडल लेकर भारत आने के लिए आमंत्रित किया।
7 और 8 अक्‍टूबर 2017 को गुजरात दौरे पर रहेंगे प्रधानमंत्री

प्रधानमंत्री श्री नरेन्‍द्र मोदी 7 और 8 अक्‍टूबर 2017 को गुजरात का दौरा करेंगे। प्रधानमंत्री 7 अक्टूबर की सुबह द्वारकाधीश मंदिर की यात्रा करेंगे। द्वारका में वह ओखा और बैत द्वारका के बीच एक पुल एवं अन्‍य सड़क परियोजनाओं की आधारशिला रखेंगे। वह एक जनसभा को भी संबोधित करेंगे। द्वारका से प्रधानमंत्री सुरेंद्रनगर जिले के चोटीला पहुंचेंगे। वह राजकोट में एक नए हवाई अड्डे, अहमदाबाद-राजकोट राष्‍ट्रीय राजमार्ग को छह लेन बनाने और राजकोट-मारबी राज्‍य राजमार्ग को चार लेन बनाने के लिए आधारशिला रखेंगे। इसके अलावा वह पूरी तरह स्‍वचलित दुग्‍ध प्रसंस्‍करण एवं पैकेजिंग संयंत्र और सुरेंद्रनगर के जोरावरनगर एवं रतनपुर क्षेत्र के लिए एक पेयजल वितरण पाइपलाइन को भी समर्पित करेंगे। वह एक जनसभा को भी संबोधित करेंगे। उसके बाद प्रधानमंत्री गांधीनगर की ओर रवाना होंगे। वह आईआईटी गांधीनगर के नवनिर्मित भवन को समर्पित करेंगे और प्रधानमंत्री ग्रामीण डिजिटल साक्षरता अभियान (पीएमजीडीआईएसएचए) को लॉन्‍च करेंगे। पीएमजीडीआईएसएचए का उद्देश्‍य ग्रामीण क्षेत्रों में नागरिकों को डिजिटल साक्षरता प्रदान करना है। यह सूचना, ज्ञान, शिक्षा एवं स्‍वास्‍थ्‍य सेवा तक पहुंच प्रदान करेगा। यह आजीविका पैदा करने के लिए अवसर सृजित करेगा और डिजिटल भुगतान के जरिये वित्तीय समावेशीकरण को बढ़ावा देगा। वह एक जनसभा को संबोधित करेंगे। प्रधानमंत्री 8 अक्टूबर की सुबह वडनगर पहुंचेंगे। प्रधानमंत्री का पदभार संभालने के बाद यह श्री नरेन्‍द्र मोदी की शहर की पहली यात्रा होगी। वह हटकेश्‍वर मंदिर की यात्रा करेंगे। एक जनसभा में प्रधानमंत्री मिशन इंद्रधनुष का शुभारंभ करेंगे ताकि पूर्ण प्रतिरक्षण कवरेज के लक्ष्‍य की ओर प्रगति को गति दी जा सके। यह कम प्रतिरक्षण कवरेज वाले शहरी क्षेत्रों एवं अन्य पॉकेटों पर अधिक ध्यान केंद्रित करेगा। प्रधानमंत्री आईएमटीईसीएचओ के उद्घाटन के लिए स्‍वास्‍थ्‍य कर्मचारियों को ई-टैबलेट वितरित करेंगे। आईएमटीईसीएचओ एक नवोन्‍मेषी मोबाइल फोन एप्लिकेशन है जो भारत में संसाधनों की खराब स्थिति के बीच मातृत्‍व, नवजात एवं शिशु स्‍वास्‍थ्‍य की देखभाल का दायरा बढ़ाने के लिए बेहतर निगरानी, सहायता और प्रेरणा के जरिये आशाओं के प्रदर्शन में सुधार लाने में मदद करता है। आईएमटीईसीएचओ का अर्थ है ‘सामुदायिक स्‍वास्‍थ्‍य संचालन के लिए अभिनव मोबाइल-फोन प्रौद्योगिकी’। ‘टेको’ का गुजराती में अर्थ है ‘समर्थन’, इसलिए ‘आईएमटेको’ का मतलब है ‘आई एम सपोर्ट’ यानी मैं सहायता करता हूं। प्रधानमंत्री एक जनसभा को भी संबोधित करेंगे। उसी दिन दोपहर प्रधानमंत्री भरूच पहुंचेंगे। वह नर्मदा नदी पर भद्भुत बैराज के निर्माण के लिए आधारशिला रखेंगे। वह उधना (सूरत, गुजरात) और जयनगर (बिहार) के बीच अंत्‍योदय एक्‍सप्रेस को हरी झंडी दिखाकर रवाना करेंगे। वह गुजरात नर्मदा फर्टिलाइजर कॉरपोरेशन के विभिन्‍न संयंत्रों के उद्घाटन एवं आधारशिला रखने के लिए पट्टिका का अनावरण करेंगे। वह एक जनसभा को भी संबोधित करेंगे। प्रधानमंत्री 8 अक्‍टूबर की शाम को दिल्‍ली लौट आएंगे।
पांच भारतीय विज्ञान शिक्षा एवं अनुसंधान संस्थानों की स्‍थापना के लिए संशोधि‍त लागत अनुमानों को कैबिनेट की स्‍वीकृति

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने कोलकाता, पुणे, मोहाली, भोपाल और तिरुवनंतपुरम में पांच भारतीय विज्ञान शिक्षा एवं अनुसंधान संस्थानों (आईआईएसईआर) की स्‍थापना करने के लिए 4799 करोड़ रुपये के संशोधि‍त लागत अनुमानों को अपनी स्‍वीकृति दे दी है, जबकि मूल रूप से अनुमोदित लागत 2,500 करोड़ रुपये की थी। इन पांचों संस्थानों का निर्माण कार्य प्रगति पर है। ऐसे में संशोधित लागत अनुमानों के अनुमोदन से मंत्रालय और इन संस्थानों के संचालक मंडलों के लिए कार्य गति को तेज करना संभव हो जाएगा। इसके साथ ही पूर्ण परिचालन वाले स्थायी परिसरों के निर्माण कार्य को शीघ्र पूरा करना भी संभव हो जाएगा, जिनमें कुल मिलाकर 9275 छात्र, 928 संकाय और 1,020 गैर-शिक्षण स्टाफ होंगे। वर्ष 2018-19 तक यह संभव हो जाएगा। ये संस्थान एक ही छतरी के नीचे पूर्व-स्नातक (अंडर ग्रैजुएट) शिक्षा, स्नातकोत्तर शिक्षा और अनुसंधान कार्य को एकीकृत कर देंगे। ये संस्थान अनुसंधान हेतु एक अनुकूल माहौल विकसित करने के लिए राष्ट्रीय प्रयोगशालाओं और अन्य अनुसंधान संस्थानों के साथ संवाद करेंगे। ये कठोर प्रशासनिक संरचना को बेहतर करने के साथ-साथ अंतर्विषयक शोध को भी प्रोत्‍साहित करेंगे। बुनियादी विज्ञान के अनेक क्षेत्र अंतत: व्यावहारिक विज्ञान जैसे कि लेजर, सुपर चालकता, अर्धचालक (सेमीकंडक्‍टर), नैनो सामग्री इत्‍यादि के रूप में विकसित होंगे। इन क्षेत्रों में अनुसंधान से महत्वपूर्ण बौद्धिक संपदाएं सृजित हो सकती हैं, जिनमें अच्‍छा-खासा राजस्व पैदा करने की क्षमता है। ये संस्थान बेहद सक्षम और प्रशिक्षित श्रम शक्ति सृजित करने में भी योगदान देंगे जो तकनीकी मानव संसाधन क्रांति के लिए एक प्रमुख उत्प्रेरक होगी, जिसका निश्‍चि‍त रूप से देश के आर्थिक विकास पर भी सकारात्‍मक असर पड़ेगा।